John Cusack
John Paul Cusack (* 28. Juni 1966 in Evanston, Illinois) is en US-amerikaanschen Schauspeler, Filmproduzent un Dreihbookschriever. Sien Vadder Richard „Dick“ Cusack, as ok sien Broder un Süsters Ann, Bill, Joan un Susie weern oder sünd ok Schauspelers.

Leven un Wark 
Cusack hett al in sien Kindheit mit de Schauspeleree anfungen un hett al as Grundschöler den Piven Theatre Workshop in Chicago besöcht, de vun de Öllern vun sien Fründ Jeremy Piven grünnt weer. Mit twölf Johren stünn he al in en Theaterstück op de Bühne, hett „voice-overs“ för Warfspots maakt un weer in kommerzielle Spots to sehn. 1983 hett Cusack to’n eersten mol in en grötteren Hollywood-Produkschoon speelt, neemlich in de Film Class. Vun doran weer Cusack regelmatig in Filmen to sehn, de vör allen de jüngeren Tokiekers ansnacken schülln. Mit Filmen as The Sure Thing (1985) un Say Anything… (1989) is he to’n Teenager-Star worrn.

Blangen sien Kinoprodukschonen weer Cusack ok noch an annere Projekten bedeeligt. 1988 hett he in Chicago de Theatergrupp „The New Criminals“ grünnt, för de he verschedene Shows produzeert hett un ok Speelbaas weer. Butendem hett he en Produkschoonsfirma ünner den Naam „New Crime Productions“, de ünner annern de Krimikummedie Grosse Pointe Blank produzeert hett, för den Cusack ok an’t Dreihbook mitschreven hett. Dör dissen Film kreeg sien Loopbahn en lichte Wenn. As he kort later ok en Rull in den Actionfilm Con Air speelt hett, is he ok in Europa bekannter worrn. Dorna hett he Rullen in vele bekannte Filmen an de Siet vun vele naamhafte Stars hatt.

Faken speelt he Anti-Helden in junge Johren oder in de Johren kamen, un hett dorbi all en gröttere Utwahl vun Figuren mit verschedene Charakters dorstellt. In de Filmen arbeit he faken ok mit sien Verwandschop tosamen – vör allen mit sien Süster Joan, mit de he all in acht Filmen tohopen speelt hett – as ok mit sien Sandkastenfründ Piven. Befrünnt is he ok mit Tim Robbins, mit den he ok al in söss Filmen tosamen speelt hett. 

In verleden Tieten weer Cusack mit verschedene Fronslüüd verbannelt, so mit Minnie Driver, Alison Eastwood, Claire Forlani un Neve Campbell.

Filmrullen (Utwahl)

Utteken 
Cusack sien Spood wiest sik in sien Filmpriesen. He weer bit hüüt (Stand: Mai 2012) för sössteihnmol för bekannte Priesen vörslahn. Wunnen hett he dree dorvun:
 1990: den CFCA Award in de Kategorie Meistverspreken Dorsteller för Say Anything…
 1998: den Blockbuster Entertainment Award in de Kategorie Best Nevendorsteller – Action/Aventüer för Con Air
 2000: den Commitment to Chicago Award tosamen mit sien Öllern un sien Süsters un sien Broder

Weblenken 

 

Schauspeler
Filmproduzent
Dreihbookschriever
Börger von de USA
Mann
Boren 1966